## La Ciutat de les Arts i les Ciències estrena nova temporada del cicle ‘Un llac de concerts’ amb les actuacions d’estudiants de Berklee València

*** Els primers concerts seran el dijous 27 i divendres 28 de març, a partir de les 19:00 hores, en l’escenari del Passeig Nord del Museu de les Ciències**

La Ciutat de les Arts i les Ciències i Berklee València inicien una nova temporada d’‘Un llac de concerts’. Este cicle d’actuacions gratuïtes a l’aire lliure, que compta amb el suport de BBVA, se celebrarà en el Passeig Nord del Museu de les Ciències, i inclourà set dates, amb concerts previstos a les 19 hores els dijous 27 de març i 3 d’abril i els divendres 28 de març, 4 d’abril i 2, 9 i 23 de maig. Després d’una pausa, els concerts es reprendran a la fi de juliol amb quatre dates addicionals que tindran lloc els dies 25, 30 i 31 de juliol i l’1 d’agost.

Els estudiants del campus de Berklee a València, que enguany provenen de més de 45 països, seran els protagonistes d’este nou cicle, en el qual el públic podrà gaudir d’una gran varietat de gèneres musicals: des del *jazz* fins al *blues* i el *soul*, passant per músiques del món, flamenc, electrònica, *folk*, *funk* i *jazz* llatí.

La temporada s’iniciarà este dijous amb pop, música de cantautor i una fusió de ritmes colombians i gèneres urbans de la mà de ZoZhou, Ramito Records i Anne Noor.

El divendres podrem gaudir d’una selecció de cançons de pop i R&B amb Jon Donaldson & The Barbers i The Sunshine Band. El concert acabarà amb l’actuació del Dr. McCurdy Ensemble, format per estudiants de màster i grau, de diverses cultures, liderat pel convidat especial Ron McCurdy.

Fecha: 26/03/2025